DA Den Europæiske Unions Tidende CE 88/474

(2004/C 88 E/0486)

SKRIFTLIG FORESPØRGSEL E-3674/03

af Ilda Figueiredo (GUE/NGL) til Kommissionen

(9. december 2003)

Om: Tekstil- og beklædningsindustrien

USA har som bekendt besluttet at indføre protektionistiske foranstaltninger imod import af forskellige artikler fra Kina, navnlig strikvarer og bh'er, idet flere erhvervsorganisationer fra landets egen tekstilindustri har klaget.

I mellemtiden er EU's import af tekstil- og beklædningsprodukter fra Kina steget væsentligt i 2002, især de produkter, der allerede er blevet liberaliseret. Portugals tekstil- og beklædningsforbund beretter f.eks., at Kina fra en markedsandel af anorakker og træningsdragter på under 20 % i 2001 nåede op på over 50 % i 2002, hvilket har udløst et prisfald på omkring 40 %.

Disse amerikanske protektionistiske foranstaltninger vil kunne føre til forlægninger af handelen til Europa og skabe et nyt pres på fællesskabsmarkedet, idet de udgør en trussel mod industrien i lande som Portugal, i områder, hvor tekstil- og beklædningssektoren er den fremherskende økonomiske aktivitet.

Kan Kommissionen oplyse, hvordan den agter at imødegå denne situation, og hvilke foranstaltninger den agter at træffe for at beskytte industrien, beskæftigelsen og regionaludviklingen i områder såsom Vale do Ave, Vale do Cávado, Beiras og andre områder, hvor disse sektorer er af afgørende betydning?

Svar afgivet på Kommissionens vegne Pascal Lamy

(9. februar 2004)

Kommissionen deler til fulde det ærede medlems bekymring over det kinesiske eksportpotentiel og resultaterne hidtil med hensyn til en forøgelse af den kinesiske andel af EU-markedet. Væksten i værdi af den kinesiske eksport overgår ethvert andet lands. Kinas andel i EU-importen er steget fra 6,6 % til 11,5 % for tekstilvarer mellem 1994 og de første ni måneder af 2003, fra 13,8 % til 19,3 % for beklædningsgenstande og fra 11,4 % til 17,7 % for tekstilvarer og beklædningsgenstande i samme periode, idet Kina altid har været EU's største leverandør.

Foruden de gældende generelle beskyttelsesbestemmelser i WTO's regi, som kan benyttes til at imødegå risikoen for markedsforstyrrelser, er Kina også genstand for specifikke beskyttelsesforanstaltninger, som kan bringes i anvendelse i overensstemmelse med Kinas protokol om tiltrædelse af WTO. USA traf således foranstaltninger i henhold til den specifikke beskyttelsesordning vedrørende tekstiler med virkning fra den 24. december 2003 mod kinesisk eksport af tre varer, nemlig slåbrokker og badekåber og bh'er. Der består naturligvis altid en risiko for omlægning af handelen, men de amerikanske foranstaltninger har eventuelt kun begrænsede virkninger, ikke blot fordi den amerikanske produktion af de pågældende varer er minimal. Disse foranstaltninger kommer ikke til at betyde en nedskæring af den kinesiske eksport til USA, men snarere en opbremsning af væksten i eksporten, hvilket i sig selv begrænser risikoen for en omlægning af handelen. Hvad angår virkningerne for EU, synes der ikke at bestå nogen risiko for en handelsfordrejning for varer af trikotage eller bh'er, som for de fleste typers vedkommende stadig er underlagt kontingenter. Virkningerne for slåbrokkers vedkommende kan blive tydeligere, da der ingen EU-kontingenter findes, og skønt Kina allerede er EU's største leverandør, har importen i EU været stærkt stigende i de seneste år.

Kommissionen deler det synspunkt, at det vil blive nødvendigt omhyggeligt at overvåge følgevirkningerne af de amerikanske foranstaltninger, herunder risikoen for omlægning af handelen. EU vil i sidste ende eventuelt blive nødt til at gribe til afhjælpende foranstaltninger i overensstemmelse med WTO-aftalen og bestemmelserne i Kinas protokol om tiltrædelse af WTO.